《口字部》　·命《唐韵》《集韵》《韵会》《正韵》眉病切,鸣去声。《说文》使也。《书·尧典》乃命羲和。又《玉篇》敎令也。《书·大禹谟》文命敷于四海。《传》言其外布文德敎命。《说命》王言惟作命。《易·泰卦》自邑告命。《增韵》大曰命,小曰令。上出为命,下禀为令。又《尔雅·释诂》命,告也。又《易·乾卦》各正性命。《疏》命者,人所禀受。《说卦》穷理尽性,以至于命。《注》命者,生之极。《左传·成十三年》民受天地之中以生,所谓命也,是以有动作礼义威仪之则,以定命也。《疏》命虽受之天地,短长有本,顺理则寿考,逆理则夭折,是以有动作礼义威仪之法则,以定此命,言有法,则命之长短得定,无法,则夭折无恒也。又《诗·周颂》维天之命,於穆不已。《笺》命,犹道也。又《诗·周颂》夙夜基命宥密。《传》命,信也。《疏》信顺天命。又《周礼·春官·大祝》作六辞,以通上下亲疏远近。一曰祠,二曰命。《论语》为命裨谌草创之。《疏》命,谓政令盟会之辞也。又《周礼春官大宗伯》典命。《注》命,谓迁秩羣臣之书。又星名。《周礼·春官·大宗伯》司命。《注》文昌第四星。又《周语》襄王赐晋惠公命。《注》命,瑞命。诸侯卽位,天子赐之命圭,以为瑞节。又《周语》襄王赐。晋文公命。《注》命,命服也。诸侯七命,冕服七章。又《前汉·张耳传》尝亡命游外黄。《注》师古曰:命者,名也。脱名籍而逃亡。又《前汉·李陵传》射命中。《注》师古曰:所指名处,卽中之也。又《广韵》计也。又《广韵》召也。又叶眉辛切,音珉。《诗·鄘风》乃如之人也,怀昏姻也,大无信也,不知命也。又《大雅》保右命之,自天申之。○按《朱子》皆叶弥幷反,幷在庚韵,难与眞韵相叶,疑应作弥賔反。又叶漭去声。《郭璞·山海经·不死国赞》有人爰处,员丘之上,赤泉驻年,神木养命。又《礼·大学》举而不能先命也。《注》命读为慢,声之误也。《释文》命音慢,武谏反。考证:〔《论语》为命裨谌草创之。《注》命,谓政令盟会之辞也。〕　谨照原文注改疏。